**Хәерле көн хөрмәтле Илдус Фатихович, авылдашлар, килгән җитәкчеләр!**

2016 ел Кече Кибәхуҗа авыл җирлегенә зур үзгәрешләр алып килде димәс идем. Җирлегебездә тормыш тотрыклы. Бүгенге көндә барлыгы 158 хуҗалыкта 530 кеше гомер кичерә. 2016 елда 9 сабый туса, үлүчеләр саны – 7 кеше. Өч егетебез гаилә корды. Бүгенге көндә ике егетебез армия сафларында хәрби бурычларын үти. Шулай ук бер кызыбыз контракт нигезендә Мәскәү шәһәре янындагы хәрби частьта шәфкать туташы буларак хезмәт куя.

Мәктәпкәчә яшьтәге балалар - 40, мәктәп яшендә– 46 укучы. Пенсионерлар барлыгы-131 кеше. Узган ел 4 тыл ветеранына 90 яшь һәм 1 тыл ветеранына 95 яшь тулды. Юбилейлары белән котлап истәлекле бүләк һәм Рәсәй Федерациясе президенты Владимир Владимирович Путин исеменнән килгән котлау хаты тапшырылды. Быелгысы елда 2 тыл ветераныбызга 90 яшь тулачак.

**Авыл җирлеге эшчәнлеге турында**

2016 елда авыл жирлеге Советы эшчәнлеге, авыл жирлеге Уставына үзгәрешләр, җирлек территориясендәге халыкның көнкүреше һәм яшәеше, җирлектәге экология һәм санитария-гигиена торышы, анда урнашкан хуҗалыкларның эшчәнлеге авыл Советы мәсьәләләренә, авыл җирлеге Советына халыктан кергән гариза-үтенечләр, шикаятьләр белән эшләүнең торышына багышланган һәм гомумән авыл җирлеге Советының башка күпкырлы эшчәнлегенә кагылышлы көн тәртипләре белән барлыгы 3 гражданнар җыелышы, 11 авыл җирлеге Советы утырышы булды. Авыл җирлеге Советының төп эшчәнлеге җирлек территориясендә яшәүче халык мәнфәгатьләрен, аның үтенеч-сорауларын уңай хәл итү. 2016 елда төрле йомыш-үтенеч белән 458 кеше мөрәҗәгать иткән. Алар күбрәк гаилә, соцаль-көнкуреш мәсьәләләренә, салым җыйнау, йорт-җир документларын рәсмиләштерү, ЗАГС хезмәте күрсәтү мәсьәләләренә кагылышлы мөрәҗәгатьләр булды. Безнең вакәләттә булмаганнарын районның төрле оешмаларына чыгып, уңай хәл итәргә тырышабыз. Республиканың муниципаль берәмлекләр порталында үзебезнең Кече Кибәхуҗа авыл җирлеге сайтына фотолар белән рус һәм татар телләрендә авыл җирлегенең күпкырлы эшчәнлеген, авыл җирлегендә үтүче мәдәни, дини, спорт һәм башка чараларны яктырткан материаллар биреп барабыз, шулай ук җирлек тарафыннан кабул ителгән карарлар да әлеге сайтта урын алган. .

Шулай ук җирлектә эшләүче хезмәткәрләрнең белемнәрен арттыру өстендә дә эш алып барыла. ЗАГС, электрон хуҗалык кенәгәсен тутыру өчен булдырылган программаларны үзләштереп үз эшләрендә кулланалар.

Авыл җирлеге үзенең эшчәнлеген депутатлар белән берлектә башкара. Җирлектә барлыгы 7 депутат. Депутатларыбыз җирлек эшендә бик актив катнашалар.

Авыл җирлеге Советы каршында ветераннар, инвалидлар, хатын-кызлар, хокук бозуларны кисәтү буенча Советлар кебек җәмәгать оешмалары, ирекле халык дружинасы эшли. Аларның эшчәнлеге авыл җирлеге Советы җитәкчелеге тарафыннан даими контрольдә тотыла. Ирекле халык дружинасында торучылар бәйрәм, шимбә, якшәмбе көннәрендә халкыбызның иминлеген саклый. Безнең җирлектәге халык дружинасы полиция тарафыннан уңай бәяләнде һәм рәхмәт хаты белән бүләкләнде.

2016 ел **Бөек Җиңүнең 71 еллыгын** **бәйрәм итү** белән дә истә калыр. Кызганыч, безнең җирлегебездә сугыш ветераннары калмады. Ләкин алар безнең һәрвакыт истә. Шушы уңайдан Олы Кибәхуҗа авылы мәдәният йорты янында яу кырында ятып калган авылдашлар истәлегенә төзелгән һәйкәлгә Бөек Ватан сугышында батырларча һәлак булган мөгаллим, журналист, легендар С.А.Ковпак җитәкчелек иткән берләшмә партизаны - Морат Әхмәтсафа улы Мостафинга истәлек тактасы куелды. Бу эшнең чыгымнарын тулысы белән ООО «Газпром трансгаз Казань» генераль директоры, Дәүләт Советы депутаты Кантюков Рафкат Абдулхаевич үз өстенә алды. Аңа олы рәхмәтебезне җиткерәбез. Бәйрәм чарасы күңелле узды, мәктәп коллективы мәдәният хезмәткәрләре белән берлектә матур концерт оештырдылар, ахырдан “Игенче” җәмгыяте әзерләгән чәй табыны белән тәмамланды.

22 май көнне чишмә бәйрәме узды. Олы Кибәхуҗа авылы өстендә агучы әлеге чишмәнең суын авылыбыз халкы куллана. Чишмәгә Яхья Абдуллин исеме бирелеп, чын мәгънәсендә зур тантана узды. Әлеге чараны оештырып, җаваплылык тоеп йөргәне өчен Исмагилов Мисүәр абыйга олы рәхмәтебезне җиткерәбез.

**Авыл жирлеге бюджеты, салымнары жыемы, табыш чыганаклары.**

Авыл җирлегенең бюджеты керем ягыннан 1 290 300 сум, шуның эченнән җирле салымнар буенча 589900 сум каралган. Җирле салымнар буенча үтәлеш 652070 сум – бу 110,5% тәшкил итте.

Үтәлешне слайдларда күрәсез.

**Халыкның мәшгульлеге.**

Авыл жирлеге биләмәсендә җаваплылыгы чикләнгән “Игенче” җәмгыяте урнашкан. “Игенче” җәмгыяте районыбыз буенча алдынгылар рәтендә бара. Үзенең чыгышында хуҗалык җитәкчесе җәмгыятьнең эшчәнлеге белән таныштырып үтәр.

2016 елда безнең җирлектә ике крестьян-фермер хуҗалыклары үзләренең эшләрен башлап җибәрделәр. Казаклар авылында Гараев Алмаз алты ай элек, буш кырга казык кагып, 40 баш мөгезле эре терлеккә исәпләнгән торак һәм зур булмаган катнаш азык ясау цехы да булдырды.

Шулай ук Казаклар авылында “Габдрахимова” крестьян-фермер хуҗалыгында кошчылык белән шөгыльләнәләр. Аларның хуҗалыкларында фазаннар, казлар, перепёлка үстерелә. Үзләренең инкубаторлары да бар. Бер ел эчендә Габдрахимовлар гаиләсе байтак эш башкарган.

Алар икесе дә фермерлык эшен яңа башлаучылар программасында катнашып 1 млн 500 мең грант оттылар. Гараев Алмаз крестьян-фермер хуҗалыгы моның белән генә чикләнмичә 70/30% лизинг-грант программасында катнашып, хуҗалык итү өчен кирәк булган тегермән (мини комбикормовой цех), косилка, фреза, пресс-подборщик, ашлама сибү агрегаты, төягеч алып кайтты.

Безнең җирлектә шәхси эшмәкәр Сөләйманов Габдулла Гомәрович хужалыклардан сөт җыю белән шөгыльләнә һәм җирлегебезгә һәрдаим ярдәм итеп тора. Сөт тапшырган хуҗалыклар вакытында акчаларын алып баралар. Бүгенге көндә сөтнең 1 литрын 22 сумнан исәп-хисап ясала, узган ел исә сөтнең литры 17 сум иде. Аеруча иң күп сөт тапшыручылар Шәмсетдинов Фәрит, Мухаметзянов Фәрит, Галиуллин Мәсхүт, Мөхәммәдиев Мөнәвәр, Миннебаев Вильдан, Солтангараев Исрафил, Нәбиуллин Рөстәм, Абдуллин Яхъя һәм Шагиев Фәритләр хуҗалыкларынатап үтәсе килә. Бу аларның тырыш хезмәт нәтиҗәләре һәм өстәмә кереме дигән сүз.

Мәсәлән узган елда авыл жирлеге халкы 243,2 тонна сөт, 52,3 тонна ит саткан. Шәхси хуҗалыкларда терлек асрауга килгәндә, 2016 елның 1 январена сыерлар саны 83 булса, 2017 елның 1 январена 77 сыер бар. Җирлектә өч сыер асраучы- 8 хуҗалык, ике сыер асраучы- 10 хуҗалык исәпләнә. Узган ел белән чагыштырганда сыерлар саны кимү сөендерми, ләкин сыерлар саны артыр дип уйлыйм. Белгәнебезчә район житәкчелеге 3 һәм аннан да күбрәк сыер асраучыларга бушка саву аппаратлары тапшыра, бу аппаратларны алуда безнен җирлектән 9 хуҗалык файдаланды инде. Узган 2016 елда 4 хуҗалык – Шагиев Фәрит, Абдуллин Яхъя, Мухаметзянов Фәрит һәм Набиуллин Рөстәм ия булды.Алга таба да бу мөмкинлектән файдаланучылар артсын иде.

Республикада да шәхси хуҗалыкларга ярдәм йөзеннән төрле программалар эшләп килә.

Моннан тыш, ел саен Республика хөкүмәте тарафыннан сыер асраучы шәхси хуҗалыкларга акчалата ярдәм дә зур этәргеч булып тора. 2016 елда сыер асраучы шәхси хуҗалыкларга 246 мең сумлык акчалата ярдәм күрсәтелде. Бер кәҗә башына берәр мең сум исәбеннән барлыгы 12 мең сум акча бирелде.

2015 елдан башлап, бер тана сатып алганда терлек башына 15 мең сум исәбеннән авыл халкына чыгымнарның бер өлеше кире кайтарыла. Мондый ярдәм хисабына бер хуҗалык биш танага кадәр сатып алырга мөмкин, ә субсидия күләме сатып алынган терлек бәясенең яртысыннан артмаска тиеш. Төп шарт - ул терлекне биш ел дәвамында саклау. Бер үк вакытта президентыбыз Рөстәм Нургалиевич Миннеханов күрсәтмәсе буенча, хуҗалыкларында ике һәм аннан артык савым сыеры асраучы гаиләләргә ярдәм итү программасы эшләнде. Мондый хуҗалыкларга кече сөт фермалары төзү өчен бер тапкыр бирелә торган дәүләт субсидиясенең күләме 100 мең һәм 200 мең сум тәшкил итә. Ул хуҗалыклар савым сыерларының санын 100 мең алганнары 5 башка, ә 200 мең сум алганнары 8 башка җиткерергә тиеш.

2016 елда Олы Кибәхуҗа авлыннан Миннебаев Вилдан хуҗалыгы кече сөт фермасы программасында катнашты. Ул биш сыер өчен торак салып хөкүмәтебездән 100 мең сумлык ярдәм алды. Дөрес, ул сыерлар санын бишкә җиткереп, биш ел дәвамында асрарга тиеш була. Бу авыл җирендә яшәүче, терлек асраучылар өчен зур ярдәм. Әлеге программа быелгысы елда да эшләячәк, кызыксынучыларга мөмкинлектән файдаланып калырга кирәк дип саныйм.

Башка еллардан үзенчәлекле буларак узган ел хөкүмәтебез кош-корт асраучы хуҗалыкларга да ярдәм күрсәтте. Безнең җирлектә бу субсидиядән 12 хуҗалык файдаланды, барлыгы 49637 сум ярдәм алдылар.

Шәхси техникаларга килгәндә хужалыкларда барлыгы - 16 трактор, 11 йөк машинасы, 4 мотоблок, 126 жинел машина, күпсанлы печән чапкычлар, сукалар,бәрәңге утырту, алу жайланмалары, печән җыю техникасы исәпләнә.

Жирлегебездә өч шәхси кибет эшләп килә. Халык көнкүреш товарлары белән тәэмин ителгән. Ә Кече Кибәхуҗа авылында кибет җәйге айларда гына эшли.

Җирлегебездә бер балалар бакчасы, бер башлангыч мәктәп, бер Югары Кибәхуҗа урта мәктәбенең филиалы, ике фельдшер-акушерлык пункты, бер мәдәният йорты, бер авыл клубы һәм бер китапханә эшләп килә. Әлеге оешмалар кадрлар белән тулысынча тәэмин ителгән. Социаль оешмаларның эшчәнлеген һәр тармакның җитәкчесе үзләре анализлап китәр.

Спорт өлкәсе турында да берничә сүз әйтеп үтәсем килә. Районыбызның 25 еллыгына багышланган спартакиада авыл җирлеге яшьләре актив катнашты. Егетләребез футбол ярышында 2 урынны алдылар. Хоккей белән яңа гына шөгылләнә башласалар да күрше Шыңар авылында 3 урынны алып кайттылар. 2016 елда беренче тапкыр безнең җирлектә туып-үскән, татарча көрәш буенча күп тапкырлар чемпион Раил Нургалиев турниры үткәрелде.

**Шәхси хуҗалыкларны үстерү буенча кредитлар.**

Халыкка терлек асрауда, терлекчелек торакларын төзү, яңарту, авыл хуҗалыгы техникасын, жиңел машиналар алуда 2006 елдан кредитлар бирелә башлады. 2015 елда 4 хуҗалык 367 мең сум кредит алган булса, 2016 елда исә 10 хуҗалык 2 миллион 830 мең сумлык кредиттан файдаланган.

Бу урында шуныда әйтеп үтәсе килә. Продукцияне җитештерү генә түгел аны сатаргада кирәк. Республика күләмендә Казан шәһәрендә оештырылучы ярминкәләрдә безнең җирлек тә актив катнаша. Теләге булган һәрбер кеше әлеге базарда үзенең җитештергән продукциясен сата ала.

**Авыл җирлегендә дини тормыш турында**

Җирлектә барлыгы ике мәчет эшли. Авыл өстенә халыкны биш вакыт намазга чакырып азан тавышы янгырый.

Жирлегебез халкы дини йолаларыбызга тугърылыклы, Ураза һәм Корбан гаетләре мәчетләребездә укылды, халкыбыз корбан, ифтар, коръән ашлары үткәрде.

Һәр ике мәчетнең дә чыгымнарын җаваплылыгы чикләнгән “Игенче” җәмгыяте күтәрә. Бу изге гамәле өчен Рафис Рәшитовичка олы ихтирамыбызны белдерәбез, алдагы эшләрендә уңышлар, саулык-сәламәтлек телибез.

**Сайлаулар**

18 сентябрь –Дәүләт думасына сайлаулар узды. Безнең җирлек әлеге сайлауларда актив катнашты. Сайлауларга кадәр 22 май көнне праймерез үткәрелде.

“Берне салмыйча икене алып булмый”. Хөкүмәтебез бер урынына икене генә түгел, ә дүртне бирә. Безнең җирлек тә әлеге программадан читтә калмады. 2016 елның 28 февралендә үзара салым буенча референдум үткәрдек. Авыл җирлегебездә башкарыласы эшләр депутатлар белән планлаштырылды. Болар 3 авылыбызда да урам утларын яңарту, Олы Кибәхуҗа һәм Казаклар авылында юлларга вак таш җәю, Кече Кибәхуҗа авылында зират коймасын яңарту, Олы Кибәхуҗа һәм Казаклар авылында чишмәләрне төзекләндерү, хоккей мәйданчыгын ясап бетерү.

2016 елда үткән референдум акчаларына нинди эшләр эшләнелде соң? Алда сөйләнеләчәк чыгышым тулысы белән шул хакта.

2016 елда Кече Кибәхуҗа авыл җирлегендә узган референдум нәтиҗәләре буенча катнаша алырдай **423** кеше исемлеккә теркәлгән булса, шуларның **392**се, ягъни **91,2** % катнашты. Тавыш бирү нәтиҗәләренә килгәндә **353** кеше үзара салым кертүне хуплап тавыш бирде, бу **83,4%** тәшкил итте. Нәтиҗәдә үзара салым буенча референдум үтте дип саналды. 2016 елның үзара салымын без тулысынча җыеп бетерә алдык. Үзара салым һәр балигъ булган гражданнан 500 сум күләмендә җыйналды.

Барлык җыелган акчалар авыл җирлекләренең махсус счетларында сакланалар һәм референдумнарда кабул ителгән карарлардагы максатларга гына кулланыла алалар. Җыелган акчаларның максатчан кулланылышын Татарстан Республикасы Финанслар министрлыгы, Татарстан Республикасы буенча казначылык идарәсе, районның финанс-бюджет палатасы контрольдә тота. Шунысын да әйтеп узасым килә, һәр авылдан җыйналган үзара салым акчасы үз авылына гына тотылырга тиеш.

1. Җирлегебездә барлык авылларда да урам утлары алыштырылды. Утны күп куллана торган 250 втлы ДРЛ фонарьлары урынына 50 втлы светодиодный фонарьлар куелды. Бу безнең бюджетыбыз өчен күп кенә экономия. Урамнарыбыз кичләрен якты. Шулай ук хөкүмәт программасы нигезендә Арча-Шыңар-Шәмәрдән трассасы Олы Кибәхуҗа авылы аша үткән турда 21 багана утыртылып, яктыртылды.

2. Кече Кибәхуҗа авылында зират коймасын яңарту эше дәвам итте. 195 метр койма яхшы сыйфатлы сетка белән тотылды. Бу эшне киләсе ел үзара салым акчасына төгәлләрбез дип уйлыйм. “Изгелек җирдә ятмас” - дигән борынгыларыбыз. Әлеге изге эштә катнашучыларга рәхмәтемне белдерәм. Үзләренә һәм гаиләләренә изгелек булып кайтсын. “Исәннәрнең кадерен бел, үлгәннәрнең каберен бел” дигән мәкаль бар. Үзебез исән вакытта әлегедәй эшләрне башкармасак, үлгәч барыбер итеп күмәрләр дип мәгънәсез фикердә булсак, безнең зиратларыбыз ташландык хәлгә килер иде. Зират темасына кагылгач шуны әйтеп узасым килә. Безнең җирлегебездәге барлык зиратлар да рәсмиләштерелеп бетте.

3. Казаклар авылында “Әҗекә” чишмәсе төзекләндерелеп, аның өе яңартылды. Бу чишмә халыкка су чыганагы да булып тора.

4. Олы Кибәхуҗа авылында да “Наратлык” чишмәсе төзекләндерелде. Чишмәбез төзекләндерелеп кенә түгел, ә матур өйле дә булды. Әлеге өйгә авылыбыз картлары киңәшләшеп матур айлы манара белән пластик тәрәзә дә куйдырдылар. Форсаттан файдаланып үз эшенең осталары Галимҗанов Мисүәр абыйга һәм Илнур абыйга ике чишмәне дә төзекләндергәннәре өчен рәхмәтемне җиткерәсем килә.

Су мәсьәләсенә кереп киткәнбез икән инде тагын шуны әйтеп китәсем килә. Үткән елда барлык су чыганакларына санитар документлар булдырылды. Алардан су анализлары алынды. Барлык суларыбыз да сыйфаты ягыннан эчәргә яраклы дип бәяләнде.

5. Казаклар авылы Тау өсте һәм Тау асты урамнары һәм Олы Кибәхуҗа авылы урамнары юлларына таш түшәлү эше дәвам итте. Әлеге эшкә конкурс үткәрелде һәм “Теләчеагрохимсервис” оешмасы отып тулысынча башкарып чыкты.

6. Хоккей тартмачыгының эшләрен үзара салым акчасына тәмамладык. Актив катнашкан авыл яшьләренә һәм иганәчебез Габдулла абыйга рәхмәтебезне җиткерәбез.

7. Казаклар аылында зират өе өчен профнастил алып куелды.

Безнең 2016 елгы үзара салым акчалары тиешле дәрәҗәдә тулысынча кулланылып бетте. Кыскасы нинди эш башкарылырга тиеш булса бар эшләр дә эшләнелде.

Үзара салым безгә җирлекнең эшләрен җиңеләйтү, безне халыкка тагын да якынайту өчен бик тә кирәкле дип саныйм.

2017 ел өчен үзара салым республика җитәкчелеге билгеләгән көнне, ягъни ноябрь аеның өченче якшәмбесе 20 ноябрь көнне үткәрелде. Халык үзенең активлыгын белдерде. Хәзер безнең төп бурычыбыз мартның 25енә кадәр акчаны җыеп тапшыру. Бу исә җәй аенда ук планлаштырылган эшләрне эшләү өчен кирәк.

Ә 2017 елда җыелган үзара салым акчалары түбәндәге эшләр өчен планлаштырылды:

1. Олы Кибәхуҗа, Кече Кибәхуҗа, Казаклар авылларына электр приборлары алу;

2. Олы Кибәхуҗа авылы янындагы чүплекне күмдерү;

3. Олы Кибәхуҗа, Казаклар авылларында урамнарга таш җәю;

4. Олы Кибәхуҗа, Казаклар авылларының чишмәләрен, су чокырларын тәртиптә тоту, койма белән әйләндереп алу;

6. Кече Кибәхуҗа авыл зиратының коймасын яңартып бетерү.

**Халыкның авыл җирлеге тормышында катнашуы.**

Алдагы еллар белән чагыштырганда, авыл җирлегендә яшәүче халык үзләре яши торган тормыш-көнкүрешен яхшыртуда активлаша төште дияр идем. Әлеге өлкәдә безгә активлыкны арттыру өстендә әле эшләргә кирәк.

Яз җитү, карлар эрү белән юл буйларында чүп-чарлар чыга. Аларны мәктәп, мәдәният йорты, медпункт, китапханә, авыл җирлеге хезмәткәрләре белән берлектә чистартабыз, һәрвакыт тәртиптә тотабыз. Чисталык барыбыз өчен дэ кирәк: чистарткан җирдә түгел, ә чүпләмәгән җирдә чиста була диләр.

Һәр ел саен язга чыгу белән зиратларны чистарту өчен өмәләр ясала. Шулай ук сездән урамга төзелеш материаллары, печән, салам өймәвегезне, көнкүреш калдыкларын ташламавыгызны, йөрми торган техниканы тиешле урында саклавыгызны сорар идем. Айга бер тапкыр “Мишә” җәмгыяте чүпләрне җыеп алып китә. Графиклары барлык кибетләргә дә элеп куелган, шуңа күрә чүпләрегезне 1 көн кала гына чыгаруыгызны сорар идем. Безнең 2017 ел Экология һәм иҗтимагый киңлекләр елы чүпләрегезне теләсә кая атмавыгыз сорала, штрафлар бик зур булачак.

Үткән ел яз көне Казаклар авылы Тау өсте урамына чыга торган асылмалы күпер язгы ташу белән китте. Әлеге күперне ремонтлау һәм яңарту да авыл халкы белән берлектә башкарылды.

Тагын бер проблема-кисәтүләр, атулар оештыруга карамастан, авылларда бәйсез йөрүче этләр бар. Зыян килгәч кенә чабышудан мәгънә юк. Үзебез асраган малга игътибарлырак булсак иде.

Безнең янгынга каршы саклану чаралары буенча түбәндәгеләр бар:

* Казаклар авылында 3 пожарный гидрант һәм “Игенче” җәмгыяте Казаклар фермасында су алу чыгынагы;
* Кече Кибәхуҗа авылы машина-трактор паркында су алу өчен кран;
* Олы Кибәхуҗа авылында 3 урында су алыр өчен 50 ле кран куелды;
* Җирлек буенча 2 мотопомпа;
* “Игенче” җәмгыятенең пожарный ГАЗ-53 машинасы су белән тулы, җылы гаражда тора.

Чыннан да ут-күздән саклану чараларын вакытында күрергә кирәк. Йорт-җирләребезне иминиятләштерү дә әйбәт булыр иде. Янгынга каршы чаралар турында алдагы чыгышларда сөйләп үтәрләр.

**Хөрмәтле авылдашлар!**

**Чыгышымны тәмамлап шуны әйтәсе килә:**

**- җирлегебезгә, безнең мөрәжәгатьләргә игътибары өчен район башлыгы Илдус Фатиховичка, анын командасына һәм барлык җитәкчеләргә,**

**- авыл җирлегендә хезмәт куючы барлык хезмәткәрләргә, җәмәгать оешмалары җитәкчеләренә,**

**- авылның көн-күрешенә битараф булмаган җирлегебез халкына аңлашып эшләгәнебез өчен зур рәхмәт.**

**Алга таба барлык эшләнәсе эшләр Сезнең белән берлектә, уртак фикергә килеп эшләнер дип уйлыйм. Һәрбарчагызның гаиләсенә иминлек, тынычлык, сәламәтлек телим. Елларыбыз тыныч, имин, мул булсын. Беребезгә дә көтелмәгән кайгы-хәсрәтләр күрергә язмасын. Авылларыбызда халык бүгенге кебек тыныч, матур тормышта яшәсен.**

Игътибарыгыз өчен зур рәхмәт!